### Č. sp.: ŽP 2014/05329-5-MK Bardejov

##  27.11.2014

R o z h o d n u t i e

##  Mesto Bardejov ako príslušný orgán štátnej správy v prvom stupni vo veciach ochrany prírody podľa § 2 písm. f) zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov a § 69 písm. d) a f) zákona č. 543/2002 Z.z. o ochrane prírody a krajiny v znení neskorších predpisov (ďalej len „zákon o ochrane prírody“), na základe písomnej žiadosti, ktorú podala **Spojená škola, Šefánikova 64, 085 01 Bardejov**, dňa 29.10.2014, podľa § 47 ods. 3, § 48 ods. 1 zákona č. 543/2002 Z.z. o ochrane prírody a krajiny v znení neskorších predpisov, v súlade s § 46 zákona č. 71/1967 Zb. o správnom konaní v znení neskorších predpisov, vydáva

## ***s ú h l a s***

žiadateľovi **na výrub 4 ks drevín**, druh:  **2 ks orech** (Juglans L.) a **2 ks breza previsnutá** (Betula pendula Roth) s obvodmi kmeňov 158 cm, 135 cm, 82 cm a 75 cm, meranými vo výške 130 cm nad zemou, rastúcich na pozemku parcela **C KN 1618/46** v katastrálnom území Bardejov, druh pozemku: zastavané plochy a nádvoria. Žiadateľ je správcom parcely, na ktorých dreviny, požadované na výrub, rastú.

# A./

 V súlade s § 82 ods. 12) zákona o ochrane prírody, určuje orgán ochrany prírody bližšie podmienky vykonania výrubu, zabezpečujúce ochranu prírody a krajiny:

1) výrub dreviny žiadateľ uskutoční po nadobudnutí právoplatnosti tohto rozhodnutia, v termíne do 31. marca 2016,

2) žiadateľ zabezpečí, aby pri výrube nedošlo k ohrozeniu zdravia alebo životov ľudí, k poškodeniu majetku fyzických osôb alebo právnických osôb,

3) žiadateľ zabezpečí, aby nedošlo k poškodeniu drevín, ktoré nie sú určené na výrub,

4) vyrúbanú drevnú hmotu žiadateľ vhodným spôsobom odstráni a okolitý terén vyčistí od zvyškov po výrube,

5) za prípadné škody na majetku fyzických osôb alebo právnických osôb, spôsobených pri výrube dreviny, zodpovedá žiadateľ podľa osobitných predpisov.

B./

V súlade s § 48 ods. 1 zákona o ochrane prírody je žiadateľovi uložené uskutočniť náhradnú výsadbu za týchto podmienok:

1. vysadiť na tú istú parcelu **C KN 1618/46** v katastrálnom území Bardejov druh pozemku: zastavané plochy a nádvoria, **16 ks drevín**, druh **nátržník krovitý** (Potentilla fruticosa), žiadateľ je správcom uvedenej parcely,

# 2) výsadbu žiadateľ uskutoční vo vegetačnom období (od 1. apríla do 30. septembra) na vlastné náklady, v termíne do 30. septembra 2016 po vykonaní výrubu,

3) žiadateľ zabezpečí starostlivosť o náhradnú výsadbu po dobu 2 rokov odo dňa jej uskutočnenia; v  prípade vyhynutia alebo poškodenia náhradnej výsadby vykoná žiadateľ dosadbu,

**4) žiadateľ doručí na MsÚ Bardejov, odd. ŽP doklad o vykonaní náhradnej výsadby, resp. dosadby.**

# Z dôvodov uvedených v § 89 zákona o ochrane prírody a krajiny môže Mesto Bardejov na návrh účastníka konania alebo z vlastného podnetu tento súhlas zmeniť alebo zrušiť.

# Osobitné predpisy, ako aj ostatné ustanovenia zákona zostávajú vydaním tohto súhlasu nedotknuté.

# O d ô v o d n e n i e

Písomnou žiadosťou zo dňa 29.10.2014 (ev. č. 26 176) požiadala Spojená škola, Šefánikova 64, 085 01 Bardejov, o vydanie súhlasu na výrub 4 ks drevín, druh: 2 ks orech (Juglans L.) a 2 ks breza previsnutá (Betula pendula Roth) s obvodmi kmeňov 158 cm, 135 cm, 82 cm a 75 cm, meranými vo výške 130 cm nad zemou, rastúcich na pozemku parcela C KN 1618/46 v katastrálnom území Bardejov, druh pozemku: zastavané plochy a nádvoria. Žiadateľ je správcom parcely, na ktorých dreviny, požadované na výrub, rastú. Dôvod žiadosti – stromy sú vysoké, sú v tesnej blízkosti parkoviska a chodníkov. Pri silnom vetre hrozí nebezpečenstvo poškodenia majetku v správe Spojenej školy, cudzieho majetku a ohrozenie životov žiakov a zamestnancov školy.

Mesto Bardejov, podľa § 82 ods. 7 zákona o ochrane prírody v znení neskorších predpisov, zverejnilo informáciu o začatí tohto správneho konania, v ktorom môžu byť dotknuté záujmy ochrany prírody a krajiny na webovom sídle Mesta Bardejov v dňoch od 30.10.2014. V lehote do šiestich pracovných dní od zverejnenia informácie nebolo doručené Mestu Bardejov písomné alebo elektronické potvrdenie záujmu byť účastníkom v začatom správnom konaní.

Orgán ochrany prírody listom č. ŽP 2014/05329-9-MK zo dňa 12.11.2014 podľa ustanovení § 21 ods. 1 zákona č. 71/1967 Zb. o správnom konaní v znení neskorších predpisov nariadil ústne pojednávania spojené s miestnou obhliadkou v predmetnej veci. Ústne pojednávanie sa uskutočnilo 25.11.2014, počas ktorého bolo zistené, že dreviny požadované na výrub, rastú na uvedenom pozemku, ktorý je umiestnený v zastavanom území obce. V priebehu miestnej obhliadky orgán ochrany prírody vykonal meranie obvodov kmeňov drevín, zistil ich zdravotný stav a zhotovil fotodokumentáciu drevín požadovaných na výrub. Brezy previsnuté rastú cca 2,5 metra od budovy školy, rastú v hustom zápoji v dôsledku čoho v strede presychajú. Dreviny majú nepriaznivý vplyv na budovu, znížením hygienických podmienok v dôsledku nadmerného tienenia a poškodzovania fasády na objekte školy. Orechy sú značne poškodené, napadnuté hubovým ochorením v miestach rozkonárenia, resp. zlomených kostrových konárov, majú veľkú dutinu na kmeni, dreviny sú neperspektívne, nevhodne umiestnené v blízkosti parkoviska a padajúcimi konármi ohrozujú majetok a život ľudí. Dôvody žiadateľa sú teda opodstatnené. Z priebehu ústneho pojednávania a miestnej obhliadky bol vyhotovený zápis a prezenčná listina. Orgán ochrany prírody na základe vyhlášky MŽP SR č. 24/2003 Z.z. vypočítal spoločenskú hodnotu dreviny určenej na výrub, ktorá je 2 025,72 €. Výpočet je prílohou zápisu. Účastníci konania a zúčastnené osoby boli na mieste oboznámení s podkladmi rozhodnutia pred jeho vydaním a mali možnosť vyjadriť sa k ním, i k spôsobu ich zisťovania, prípadne navrhnúť ich doplnenie podľa ustanovení § 33 ods. 2 zákona č. 71/1967 Zb. o správnom konaní v znení neskorších predpisov. Voči ich výrubu nepodal zásadné námietky nikto z prítomných.

Na základe vyššie uvedeného orgán ochrany prírody dospel k záveru, že žiadosť na výrub drevín je opodstatnená. Rozhodol preto o povolení výrubu podľa § 47 ods. 3 citovaného zákona. Zároveň žiadateľovi podľa ustanovení § 48 ods. 1 zákona uložil náhradnú výsadbu a následnú starostlivosť o vysadené dreviny, ako aj podmienky vykonania činnosti podľa § 82 ods. 12 citovaného zákona.

**P o u č e n i e**

 Proti tomuto rozhodnutiu možno podať odvolanie, podľa § 53 a násl. zákona č. 71/1967 Zb. o správnom konaní v znení neskorších predpisov v lehote 15 dní odo dňa jeho doručenia, na Mesto Bardejov.

 Toto rozhodnutie možno preskúmať súdom až po vyčerpaní riadnych opravných prostriedkov.

 MUDr. Boris Hanuščak

 primátor mesta

Doručuje sa:

* **Spojená škola, Štefánikova 64, 085 01 Bardejov**
* **Prešovský samosprávny kraj Prešov, Nám. Mieru 2, 080 01 Prešov**

Na vedomie:

- SIŽP - inšpektorát ochrany prírody, Rumanova 14, 040 01 Košice

- Okresný úrad Bardejov, Odbor starostlivosti o životné prostredie, Dlhý rad 16, 085 01 Bardejov

Vybavuje : Milan Klimek Bankové spojenie : 0456175001/5600

Oddelenie : životné prostredie IČO : 321 842 DIČ : 2020622923

telefón: ( 00421 ) 054 4862 163, fax: ( 00421 ) 054 472 2476, e-mail: milan.klimek@bardejov.sk